*****

ΚΑΝΟΝΙΣΜΟΣ (ΕΟΚ) αριθ. 2967/85 ΤΗΣ ΕΠΙΤΡΟΠΗΣ

της 24ης Οκτωβρίου 1985

που θεσπίζει τις λεπτομέρειες εφαρμογής της κοινοτικής κλίμακας ταξινόμησης των

σφαγίων χοίρου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 2966/80 (2), και ιδίως το άρθρο 2 και το άρθρο 4 παράγραφος 6,

τον κανονισμό (ΕΟΚ) αριθ. 3220/84 του Συμβουλίου της 13ης Νοεμβρίου 1984 για τον καθορισμό της κοινοτικής κλίμακας ταξινόμησης των σφαγίων χοίρου (3), και ιδίως το άρθρο 5 παράγραφος 1,

Εκτιμώντας:

ότι πρέπει να θεσπισθούν οι λεπτομέρειες εφαρμογής του κανονισμού (ΕΟΚ) αριθ. 3220/84, και ιδίως τα μέτρα που εξασφαλίζουν την ενιαία εφαρμογή του·

ότι ως «βάρος» εννοείται το βάρος σφάγιου· ότι το βάρος κρύου σφάγιου υπολογίζεται πολλαπλασιάζοντας το αποτέλεσμα που προκύπτει από το ζύγισμα μ' έναν συντελεστή μετατροπής που πρέπει να καθορισθεί· ότι ο συντελεστής αυτός μπορεί να ποικίλλει ανάλογα με το χρονικό διάστημα που μεσολαβεί μεταξύ του ζυγίσματος και της θανάτωσης του χοίρου· ότι πρέπει, επομένως, να μπορεί να προσαρμόζεται ανάλογα·

ότι η περιεκτικότητα των σφαγίων σε άπαχο κρέας εκτιμάται με εγκεκριμένες μεθόδους ταξινόμησης· ότι εγκρίνονται μόνον οι μέθοδοι εκτίμησης που έχουν στατιστικά δοκιμασθεί· ότι εξάλλου, η έγκριση των μεθόδων ταξινόμησης εξαρτάται από την υποχρέωση τήρησης, κατά την εκτίμηση, ενός ανώτατου ανεκτού ορίου στατιστικού σφάλματος που πρέπει να καθορισθεί·

ότι, με την επιφύλαξη του άρθρου 4 παράγραφος 2 του κανονισμού (ΕΟΚ) αριθ. 3220/84, η σήμανση των σφαγίων είναι υποχρεωτική· ότι πρέπει να καθορισθούν οι λεπτομέρειες της σήμανσης και της αναγνώρισης των σφαγίων που θα συμβάλουν στη διαφάνεια της αγοράς, επιτρέποντας συγχρόνως παρεκκλίσεις σε συγκεκριμένες περιπτώσεις·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει τις λεπτομέρειες εφαρμογής του κανονισμού (ΕΟΚ) αριθ. 3220/84 που καθορίζει την κοινοτική κλίμακα ταξινόμησης των σφαγίων χοίρου.

Άρθρο 2

1. Το βάρος του κρύου σφάγιου που αναφέρεται στο άρθρο 2 παράγραφος 2 πρώτο εδάφιο του κανονισμού (ΕΟΚ) αριθ. 3220/84 υπολογίζεται με την αφαίρεση 2,0 % από το βάρος σφάγιου εν θερμώ που διαπιστώθηκε το αργότερο 45 λεπτά μετά τη θανάτωση του χοίρου.

2. Εάν, σε συγκεκριμένο σφαγείο,το διάστημα των 45 λεπτών που μεσολαβεί μεταξύ του ζυγίσματος και της σφαγής του χοίρου δεν μπορεί γενικά να τηρηθεί, οι αρμόδιες αρχές του ενδιαφερόμενου κράτους μέλους μπορούν να επιτρέψουν υπέρβαση του ορίου, υπό τον όρο ότι το ποσοστό 2,0 % που αναφέρεται στην παράγραφο 1 μειώνεται κατά 0,1 μονάδα ανά τέταρτο ή μέρος τετάρτου της επιπλέον ώρας που έχει διανυθεί.

3. Κατά παρέκκλιση από τις παραγράφους 1 και 2, το βάρος του κρύου σφάγιου μπορεί να υπολογίζεται με μείωση σε απόλυτους αριθμούς, σύμφωνα με κλίμακα μειώσεων που προκαθορίζεται από τα κράτη μέλη σύμφωνα με τα χαρακτηριστικά του ζωικού τους κεφαλαίου σε χοίρους και ανακοινώνεται στην Επιτροπή. Η χρησιμοποίηση μιας τέτοιας κλίμακας επιτρέπεται σύμφωνα με τη διαδικασία που προβλέπεται στο άρθρο 24 του κανονισμού (ΕΟΚ) αριθ. 2759/75, αν οι μειώσεις που προβλέπονται ανά κατηγορία βάρους αντιστοιχούν, όσο είναι δυνατόν, με τη μείωση που προκύπτει από τις παραγράφους 1 και 2.

Άρθρο 3

1. Καμία μέθοδος εκτιμήσεως της περιεκτικότητας σε άπαχο κρέας των σφαγίων δεν εγκρίνεται ως μέθοδος ταξινόμησης, κατά την έννοια του άρθρου 2 παράγραφος 3 του κανονισμού (ΕΟΚ) αριθ. 3220/84, εκτός εάν:

- βασίζεται σε δείγμα, ελαχίστου μεγέθους 120 σφαγίων, της σχετικής εθνικής ή περιφερειακής παραγωγής χοίρων, των οποίων η περιεκτικότητα σε

άπαχο κρέας έχει διαπιστωθεί σύμφωνα με το άρθρο 2 παράγραφος 3 πρώτο εδάφιο του κανονισμού (ΕΟΚ) αριθ. 3220/84 είτε απευθείας είτε μέσω εθνικής μεθόδου τεμαχισμού ισοδυνάμου αποτελέσματος, και

- ο συντελεστής προσδιορισμού είναι ανώτερος από R2 = 0,64.

2. Η έγκριση των μεθόδων ταξινόμησης υπόκειται εξάλλου στον όρο ότι η μέση απόκλιση σφάλματος της εκτίμησης είναι κατώτερη από Se = 2,5.

3. Τα κράτη μέλη ανακοινώνουν στην Επιτροπή τις μεθόδους ταξινόμησης που επιθυμούν να εγκριθούν για εφαρμογη στην επικράτειά τους, αναφέροντας τις αρχές στις οποίες βασίζονται οι μέθοδοι αυτές και τις εξισώσεις που χρησιμοποιούνται για τον υπολογισμό της περιεκτικότητας σε άπαχο κρέας, συμπεριλαμβανομένης και της συσχέτισης μεταξύ της περιεκτικότητας σε άπαχο κρέας που καθορίζεται με την τυχόν χρησιμοποιηθείσα εθνική μέθοδο τεμαχισμού και της μεθόδου τεμαχισμού που προβλέπεται στο άρθρο 2 παράγραφος 3 πρώτο εδάφιο του κανονισμού (ΕΟΚ) αριθ. 3220/84. Η εφαρμογή των μεθόδων ταξινόμησης στην επικράτεια κράτους μέλους εγκρίνεται σύμφωνα με τη διαδικασία που προβλέπεται στο άρθρο 24 του κανονισμού (ΕΟΚ) αριθ. 2579/75.

4. Η εφαρμογή των μεθόδων ταξινόμησης πρέπει να αντιστοιχεί απόλυτα στην περιγραφή που περιέχεται στην κοινοτική απόφαση έγκρισης.

Άρθρο 4

1. Με την επιφύλαξη του άρθρου 4 παράγραφος 2 του κανονισμού (ΕΟΚ) αριθ. 3220/84, η σήμανση των σφαγίων χοίρου γίνεται με σφραγίδα που φέρει ένα κεφαλαίο γράμμα το οποίο καθορίζει την κατηγορία, σύμφωνα με το άρθρο 3 παράγραφοι 2 και 3 του εν λόγω κανονισμού, ή το ποσοστό που εκφράζει την εκτιμώμενη περιεκτικότητα σε άπαχο κρέας σύμφωνα με το άρθρο 4 παράγραφος 1 του ίδιου κανονισμού και, ενδεχομένως, με άλλες κατάλληλες ενδείξεις. Τα γράμματα ή τα ψηφία πρέπει να έχουν ύψος τουλάχιστον 2 εκατοστών. Οποιαδήποτε ανεξίτηλη και θερμανθεκτική μελάνη μπορεί να χρησιμοποιηθεί για σήμανση, καθώς επίσης και κάθε άλλο μέσο μονίμου σημάνσεως εγκεκριμένο εκ των προτέρων από τις αρμόδιες εθνικές αρχές.

2. Η σήμανση των ημιμορίων σφάγιου γίνεται πάνω στο δέρμα στο οπίσθιο χοιρομήριο ή στο κότσι.

3. Η ετικέτα που είναι κολλημένη με τρόπο ώστε να μην είναι δυνατόν μετατοπισθεί χωρίς να βλαβεί αποτελεί επίσης αποδεκτή μορφή σήμανσης.

Άρθρο 5

Στην περίπτωση που αναφέρεται στο άρθρο 4 παράγραφος 2 του κανονισμού (ΕΟΚ) αριθ. 3220/84, η ατομική αναγνώριση των σφαγίων χοίρου πραγματοποιείται με οποιοδήποτε αμετάβλητο τρόπο.

Άρθρο 6

Τα κράτη μέλη λαμβάνουν τα μέτρα που θεωρούν αναγκαία για να εξασφαλίζουν την εφαρμογή του παρόντος κανονισμού στο έδαφός τους και πληροφορούν σχετικά την Επιτροπή το ταχύτερο δυνατόν.

Άρθρο 7

Ο παρών κανονισμός αρχίζει να ισχύει την 1η Νοεμβρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Οκτωβρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 307 της 18. 11. 1980, σ. 5.

(3) ΕΕ αριθ. L 301 της 20. 11. 1984, σ. 1.